open-index/open-wikipedia-markdown huggingface dataset:
Paul A. Baran

**Paul A. Baran** (1909–1964) var økonomiprofessor og nymarxistisk filosof. Baran var født i Russland og fikk sin utdannelse delvis i Tyskland, delvis i Moskva og delvis ved Harvard i USA, der han til slutt slo seg ned. Etter å ha gjennomført militærtjeneste for USA begynte han å jobbe ved sentralbanken i New York. I 1949 ble han ansatt ved Stanford University, der han ble værende til sin død.

Baran var i stor grad inspirert av marxisme og var en del av kretsen rundt det uavhengige marxistiske tidsskriftet Monthly Review. Under bølgen av antikommunisme og mccarthyisme var han en av få marxister, om ikke den eneste, som fikk beholde sin undervisningsstilling ved et større universitet. Baran var særlig opptatt av spørsmål om økonomisk utvikling og underutvikling, og han regnes som en av grunnleggerne av avhengighetsteorien. Særlig har hans verk fra 1957, *The Political Economy of Growth* vært innflytelsesrikt. Her viser han med en rekke eksempler hvordan den økonomiske utviklingen i den rike og fattige delen av verden henger sammen, og han konkluderer med at bare en sosialistisk utvikling vil kunne sørge for virkelig global utvikling.

På 1960-tallet besøkte Baran blant annet det revolusjonære Cuba og møtte flere av revolusjonslederne. Han skrev også verket *Monopoly Capital* sammen med Paul Sweezy, et verk som ikke ble utgitt før etter Barans plutselige død. Her lanserer forfatterne en teori om at det ikke lenger er profittratens tendens til å falle som dominerer verdensøkonomien, men heller stadig mer sløsing og kapasitetsoverskudd innenfor økonomien. Selv om verket er blitt kritisert av mange, står det fortsatt som et av de viktigste vestlige marxistiske verkene fra annen halvdel av 1900-tallet.

## Referanser
Maksim Tsjudov

**Maksim Aleksandrovitsj Tsjudov** (ru. *Максим Александрович Чудов*; født 1982) er en russisk tidligere skiskytter. 

Han ble verdensmester på 10 km sprint i VM i skiskyting 2008 i Östersund, hvor han også var med på Russlands lag som vant stafetten. Tsjudov var også med på laget da Russland vant stafetten året før, i VM i skiskyting 2007 i Antholz. Han var med på Russlands lag som tok bronse på stafett i Vinter-OL 2010 i Vancouver. 

Tsjudov ble juniorverdensmester i jaktstart og stafett i 2003. Han tok sin første pallplassering i verdenscupen med andreplass på 20 kilometer i Brezno-Osrblie i desember 2005. I mars 2007 vant han sitt første individuelle verdenscuprenn på jaktstarten i Khanty-Mansiysk i Russland. Han studerte jus ved det bajkirske statsuniversitetet i Ufa.

## Meritter
(per 17. januar 2009)

### Olympiske leker

### [[VM i skiskyting|Verdensmesterskap]]

### [[Verdenscupen i skiskyting|Verdenscupen sammenlagt]]
* 2004/05: 60.-plass
* 2005/06: 13.-plass
* 2006/07: 12.-plass
* 2007/08: 7.-plass

### Verdenscuprenn
* 4 seire
* 7 andreplasser
* 5 tredjeplasser

## Referanser


## Eksterne lenker
*
Monthly Review

***Monthly Review*** er et uavhengig amerikansk marxistisk tidsskrift som har kommet ut siden 1949. Det har i perioder også vært utgitt på andre språk, og driver også et forlag, Monthly Review Press. Tidsskriftet har aldri vært knyttet opp mot bestemte partier eller regimer.

## Redaktører
Monthly Review har hatt seks redaktører:

* Paul Sweezy, 1949&ndash;2004
* Leo Huberman, 1949&ndash;1968
* Harry Magdoff, 1969&ndash;2006
* Ellen Meiksins Wood, 1997&ndash;2000
* Robert McChesney, 2000&ndash;2004
* John Bellamy Foster, 2000 -

Etter Magdoffs død har assosiert redaktør Michael D. Yates overtatt flere oppgaver, men er fortsatt ikke likestilt med Foster.

## Referanser


## Eksterne lenker
*
Vincent Defrasne

**Vincent Defrasne** (født 9. mars 1977 i Pontarlier i Frankrike) er en fransk tidligere skiskytter. Defrasne er yrkesmessig knyttet til militæret, slik det er vanlig for skiskyttere i mange europeiske land. Han vant sin første verdenscupseier i Oberhof i januar 2006. Hans største prestasjon var da han vant olympisk gullmedalje på jaktstarten i Torino 2006, der han knivet lenge med tre nordmenn. Ole Einar Bjørndalen måtte melde pass på oppløpet, og Defrasne vant selv om han måtte ned på kne i siste sving da han tråkket på sin egen stav.

## Kortfattet merittliste

* Olympiske leker:
** Salt Lake City 2002: bronse på stafetten
** Torino 2006: gull på jaktstart, bronse på stafetten
* Verdensmesterskap:
** Pokljuka 2001: gull på stafetten
** Oberhof 2004: bronse på stafetten
** Antholz 2007: bronse på 12,5&nbsp;km jaktstart
** Pyeongchang 2009: gull på mixed stafett
* Verdenscup:
** Sammenlagt: 7.-plass (2004/05)
** Enkeltrenn: En seier,  to andreplasser, en tredjeplass (per 1. mars 2006)

## Referanser


## Eksterne lenker
*  på fransk
*
Graeme Souness

**Graeme James Souness** (født 1953) er en skotsk fotballtrener og tidligere spiller. Hans foreløpig siste managerjobb var i den engelske klubben Newcastle United FC, der han fikk sparken den 2. februar 2006, etter bare drøyt ett år i stillingen. Han har tidligere trent blant annet Rangers FC, Liverpool FC og Blackburn Rovers FC, med varierende resultater.

Som spiller startet Souness sin karriere hos Tottenham Hotspur FC i London. Han fikk imidlertid aldri noen kamper for Tottenhams førstelag og ble solgt til Middlesbrough FC i 1972. Souness spilte seks sesonger for Middlesbrough, der han markerte seg som en dyktig og hardtarbeidende defensiv midtbanespiller. I 1978 ble han solgt til Liverpool FC, der han etter hvert ble lagkaptein og var med på å vinne fem ligamesterskap og to Europacup-titler. Han avsluttet spillerkarrieren med to sesonger i italienske UC Sampdoria og til slutt én sesong som spillende manager for Rangers. Souness spilte også 54 A-landskamper for , og han representerte sitt hjemland i tre VM-sluttspill.

Som manager ledet Souness Rangers til fire strake ligamesterskap i Skottland. Han var også på god vei til å vinne sitt femte strake ligagull i 1991, men forlot klubben før ligagullet var i havn for å overta som manager for Liverpool. Oppholdet i Liverpool ble derimot en stor nedtur. Riktignok vant Liverpool FA-cupen i 1992, men ligaplasseringene var klubbens svakeste på over 30 år, og Souness valgte å trekke seg i januar 1994.

## Managerkarriere
* 2004&ndash;2006: Newcastle
* 2000&ndash;2004: Blackburn
* 1997&ndash;1999: Benfica
* 1997: Torino
* 1996&ndash;1997: Southampton
* 1995&ndash;1996: Galatasaray
* 1991&ndash;1994: Liverpool
* 1986&ndash;1991: Rangers

## Spillerkarriere
* 1986&ndash;1987: Rangers
* 1984&ndash;1986: Sampdoria
* 1978&ndash;1984: Liverpool
* 1972&ndash;1978: Middlesbrough
* 1968&ndash;1972: Tottenham

## Meritter
**Som spiller**
* Engelsk ligamester: 1978/79, 1979/80, 1981/82, 1982/83, 1983/84.
* Skotsk ligamester: 1986/87.
* Europacupen for serievinnere: 1980/81, 1983/84.
* VM-sluttspill: 1978, 1982, 1986.
* 54 landskamper, 4 mål.

**Som manager**
* Skotsk ligamester: 1986/87, 1987/88, 1988/89, 1989/90.
* Tyrkisk ligamester: 1995/96.
* FA-cupen: 1992.
* Ligacupen: 2002.

## Referanser


## Eksterne lenker
* 
*  Spiller-profil på LFCHistory.net
*  Manager-profil på LFCHistory.net
Paul Baran

**Paul Baran** er navnet til flere personer:

* Paul Baran (atomforsker)
* Paul A. Baran (marxistisk økonom)
Malayalam

**Malayalam** (മലയാളം *malayāḷam*) er et dravidisk språk som hovedsakelig blir snakket i den indiske delstaten Kerala. Språket er skrevet med et eget alfabet som ligner mye på, og antakeligvis hadde opphavet sitt i, grantha-skriften.

Som de andre dravidiske språkene er malayalam et agglutinerende språk. Språket bruker svært mange etterfester og noe førfeste for å endre betydningen eller grammatisk rolle av ord. Dette gir malayalam en spesiell ord- og setningsoppbygging. Et eksempel er tittelen til en sang som var populær på 1990-tallet, som betyr «og en annen dag nå, der ingen kommer», og bare er ett ord på malayalam, «*varuvānillāruminnorunāḷum*».

Selve ordet **malayalam** er et palindrom, hvilket vil si at det er identisk om man staver det baklengs.

## Referanser


## Eksterne lenker
* 
* Malayalam - *UCLA Language Materials Project*, University of California Los Angeles (UCLA).
* Information on Malayalam language at Department of Public Relations, Government of Kerala
* Unicode Code Chart for Malayalam (PDF Format)
* Ethnologue report for Malayalam
* Malayalam Dictionary by Unicode
* Malayalam Search Engine
* Malayalam Online Dictionary
* Romanised to Unicode Malayalam transliterator
Paul Sweezy

**Paul Marlor Sweezy** (født 1910, død 2004) var en amerikansk nymarxistisk økonom. Han studerte på Harvard under Joseph Schumpeter og oppnådde doktorgrad i 1937. I 1942 ga han ut boka *The Theory of Capitalist Development* der han tok for seg visse problematiske aspekter ved Marx' økonomiske teorier, før han sluttet seg til Office of Strategic Services, en forløper til CIA.

Etter å ha fått oppstartsstøtte fra F.O. Matthiessen, som Sweezy hadde blitt kjent med i forbindelse med tidligere visepresident Henry A. Wallace sitt forsøk på å bli valgt til president i 1948, startet Sweezy i 1949 tidsskriftet *[[Monthly Review]]* sammen med Leo Huberman, et tidsskrift han skulle være med å redigere frem til sin død.

I forbindelse med de antikommunistiske kampanjene som ble ført i USA på 1950-tallet ble Sweezy dømt for forakt for retten for ikke å ha angitt sine politiske meningsfeller. Denne dommen ble til slutt opphevet av høyesterett i 1957.

Sweezy har skrevet en rekke bøker, både alene og i samarbeid med andre. Den mest utbredte av disse er *Monopoly Capital*, skrevet med Paul A. Baran, der de setter fokus på det de anser som kjernen i den moderne kapitalismen, nemlig tendensen til sløsing, dårlig utnyttelse og sentralisering. Andre kjente bøker er *Four Lectures on Marxism*, *Socialism in Cuba* (med L. Huberman) og *The Irreversible Crisis* (med Harry Magdoff).

## Referanser
Innvandring

**Innvandring**, eller **immigrasjon**, er det å «dra til og bosette seg i et fremmed land». Innvandring er en del av fenomenet folkevandring (migrasjon), som er bevegelse av folk mellom land. Personer som flytter fra et land til et annet, blir kalt *utvandrere* (emigranter) fra landet de har forlatt, og *innvandrere* i det landet de har kommet til.

I moderne sammenheng brukes begrepet om flytting over internasjonale grenser. Korttidsbesøkende og turister anses ikke som innvandrere. Flytting på tvers av landegrenser uten hjemmel i mottakerlandets lover kalles ulovlig innvandring.
 
All empiri tilsier at det har vært mennesker på flyttefot så lenge mennesker har eksistert, men den nyere tids forståelse av migrasjon er knyttet til lovverket i det landet som mottar innvandrere. Statsborgerskap i en nasjonalstat normalt gir et menneske en ukrenkelig rett til opphold i det landet, mens opphold for de som ikke er statsborgere er knyttet til bestemmelser i lover om innvandring.

Det globale nivå i innvandring er høyt i absolutte tall, men lavt relativt. I 2005 var det om lag 190 millioner immigranter på verdensbasis, noe som er rundt 3&nbsp;% av verdens totale befolkning. Midtøsten, noen deler av Europa, små områder i Sørøst-Asia og noen få områder i Karibia har størst migrasjon.

## Innvandring til Norge

I norsk statistikk defineres innvandrer som «en person som er bosatt i Norge, men er født i utlandet og har foreldre som begge er født i utlandet.»

Innvandrerbefolkningen omfatter personer som selv har innvandret til Norge (og som har to utenlandsfødte foreldre), samt personer som er født i Norge av to utenlandsfødte foreldre. Innvandrerbefolkningen i Norge utgjør (per 1. januar 2015)  personer, tilsvarende 15,6&nbsp;% av totalbefolkningen. Innvandrerbefolkningen økte med  personer fra 1. januar 2014 til 1. januar 2015. Innvandrerne har bakgrunn fra 222 ulike land og selvstyrte regioner. Oslo er den kommunen med størst innvandrerandel; per 1. januar 2015 er 32&nbsp;% av innbyggerne innvandrere.

Siden innvandring til Norge økte i 1970-årene har det vært diskutert om den gir økonomisk gevinst for samfunnet eller om den er en byrde. Forskning synes å vise at mens arbeidsinnvandring generelt er økonomisk gunstig for landet, så bidrar den til å presse lønningene for noen grupper av arbeidstakere, særlig de med lav formell kompetanse og lite erfaring.

## Se også
* NOU 2011: 7, Brochmann-utvalget (Brochmann-rapporten)
* Migrasjon, folkevandring (inn- og utvandring)
* Årsaker til migrasjon
* Innvandring til Norge i nyere tid
* Innvandringskritikk
* Multikulturalisme
* Flyktning
* Asylsøker
* Ulovlig innvandring og opphold
## Litteratur
* Grete Brochmann og Knut Kjeldstadli *Innvandringen til Norge : 900-2010*, Pax 2014 ISBN 9788253035932 

## Referanser


## Eksterne lenker
* 
* Statistisk sentralbyrå: Faktaside om innvandring
* Helsebibliotekets sider om flyktninger og innvandrere
Darfur

**Darfur** er en region i den vestre delen av Sudan. Navnet betyr furfolkets hjem. Den grenser mot Libya, Tsjad, Den sentralafrikanske republikk og Sør-Sudan. Darfur har cirka seks millioner innbyggere. Den er delt i provinsene Shamal Darfur, Gharb Darfur og Janub Darfur. De to største byene er Nyala og Al Fasher. 

Den nordligste delen av regionen er en del av Saharaørkenen, mens den sørlige delen klimatisk tilhører savannebeltet. Sentralt i Darfur finner vi et høylandsområde. Det høyeste fjellet her er Jebel Marra. Dette er en død vulkan på ca. 3000 meter. 
Høylandsrområdet mottar relativt stabil med nedbør, noe som gjør det egnet for jordbruk. Randsonen mot ørkenen har tradisjonelt blitt utnyttet av kamel- og sauenomader, mens savannebeltet i sør er kjerneområdet for kvegdrift. 

## Folkegrupper og språk
Darfur er en språklig og etnisk sammensatt region. Rundt 40 prosent av regionens innbyggere har arabisk som morsmål. De arabisktalende er dels etterkommere etter grupper som opprinnelig utvandret fra Den arabiske halvøy, dels opprinnelige afrikanske folkegrupper som har blitt arabisert. Arabisktalende grupper dominerer den sørlige og østlige delen av regionen, men det finns også en minoritet av nomadiske arabisktalende grupper i nord og vest.

Furfolket er den største ikke-arabiske folkegruppa i Darfur. Andre viktige ikke-arabiske folkegrupper i Darfur er masalittene,  zaghawaene, midobene og dajuene.

## Se også
*Darfur-konflikten
*Team Darfur

## Kilder
* 
*  Darfur i Den Store Danske Encyklopædi
*  Darfur i Encyclopædia Britannica
Kunstner

En **[[kunstner]]** er en person som utøver kunst eller lager kunstverk. Benevnelsen kunstner brukes særlig om bildekunstnere, for eksempel malere, grafikere, tegnere, skulptører, filmkunstnere eller fotografer, men også om forfattere og diktere. Det kan også betegne dem som framfører eller tolker et kunstverk, som skuespillere, musikere, sangere eller dansere. Tonekunstner brukes ofte om komponister.

## Videre betydning
Kunstner kan også være en spesielt hendig og fingerferdig person, for eksempel en trapeskunstner, kortkunstner, tryllekunstner eller trolldomskunstner. Kunstner kan dessuten brukes rosende om alle som utfører et håndverk med mesterlig dyktighet og formsans eller som er spesielt flinke i et fag. En tusenkunstner er en uhøytidelig betegnelse for en med mange ferdigheter.

Kunstner er ingen beskyttet yrkestittel og i prinsippet kan hvem som helst kalle seg det. Det er likevel vanlig at kunstnere har skapende kunst som arbeid eller hovedbeskjeftigelse. Enkelte kunstnere omtaler ikke seg selv som kunstner av respekt for innholdet i ordet, men godtar at andre kaller dem det. Kunstner kan også brukes som en positiv eller negativ motsetning til håndverker, underholder eller artist. 

Flere bruker begrepene «kunst» og «kunstner» bare om verk eller utøvere som har blitt kalt det av en kunstviter eller kurator og om utøvere som har fullført utdannelse ved en anerkjent kunstskole eller som har medlemskap i en kunstnerorganisasjon.

## Etymologi
Opprinnelig stammer ordet *kunstner* fra tysk der *kunst* betød «det å kunne et visst arbeid». Kunstneren var altså den som kunne utføre noe på en faglig og profesjonell måte. Denne grunnbetydninga er beholdt i begreper som kokkekunst, hagekunst, legekunst, ingeniørkunst, krigskunst og annet.

Ordet kunstner har vært i bruk i dansk fra 1700-tallet. Til og begynne med betegnet ordet personer som utførte alle slags kunstferdige arbeider. De dyktigste håndverkerne og teknikerne arbeidet den gangen også med det vi i dag vil kalle kunst, og en skilte derfor ikke mellom håndverker og kunstner slik vi gjør det nå. Ofte blir landskapsmaleren I. C. Dahl regnet som den første norske kunstner.

## Se også
*Kunst
*Kunstnerisk verdi

## Eksterne lenker
* Om ordet kunstner i dansk ordbok
Brian Deane

**Brian Deane** (født 7. februar 1968 i Leeds, England) er en tidligere fotballspiller fra England som var trener for Sarpsborg 08 Fotballforening. Deane fikk tre landskamper for England. Han scoret det aller første målet i den nystartede Premier League, og var den første mørkhudede treneren i Tippeligaen.

## Spillerkarriere
Deane startet sin karriere i Doncaster før han ble kjøpt av Sheffield United i 1988, og ble toppscorer fire år på rad med tosifret antall mål i alle sine fem sesonger på Bramall Lane. Sheffield United rykket opp to år på rad etter at Deane kom til klubben, og endte i 1992 på øvre halvdel i elitedivisjonen. I 1993 ble Deane solgt for rekordbeløpet 2,9 millioner pund til regjerende seriemestre Leeds, hvor han scoret i debutkampen. Etter salget av Deane rykket Sheffield United rett ned, og har aldri klart å berge plassen i Premier League siden. I 1997 ble Deane toppscorer i ligaen for Leeds med bare fem mål, da Leeds endte på 11.-plass tross kun 28 mål på 38 kamper. Deane gikk da tilbake til Sheffield United igjen, og ble tross at han bare spilte halve sesongen der på ny toppscorer. Så fulgte en halv sesong i Benfica, før Deane ble solgt til Middlesbrough. Etter tre sesonger der dro han til Leicester, hvor han rykket opp til Premier League og scoret det første målet på Leicesters nye King Power Stadium. I West Ham ble det for en gangs skyld ikke opprykk. Deane var innbytter i playoffinalen hvor Crystal Palace overraskende vant, etter å ha ligget på nedrykksplass i desember. Han returnerte så til Leeds og ble toppscorer der. Så rundet han av karrieren med nok et opprykk til Premier League med Sunderland, et kortvarig eventyr i Perth Glory og helt til slutt et nytt opprykk til Premier League med Sheffield United - Deanes femte opprykk.

## Trenerkarriere
Sarpsborg by hadde ikke greid å beholde plassen i Tippeligaen på 43 år, da Deane klarte denne bragden i sin første sesong som trener i klubben. Det ble stor byfest på Sarpsborg torg etter at plassen endelig var sikret etter seier mot Ranheim i kvalifiseringen. Sarpsborg spilte meget bra under Deane i 2013-sesongen, og tok klart flest poeng mot lagene på øvre halvdel, deriblant uavgjort borte mot seriemester Strømsgodset, seks poeng mot bronsevinner Haugesund og seire over Viking, Brann og Molde. Både i første og siste tredjedel av sesongen var Sarpsborg selv på øvre halvdel av tabellen poengmessig, men en katastrofal sommer med åtte tap på rad førte til at klubben lå under nedrykksstreken fra 19. til 28. serierunde. Britisk media fulgte Deanes bravader tett, og i intervjuer unnlot ikke Deane å poengtere at halvparten av klubbene i Tippeligaen hadde over dobbelt så stort budsjett som Sarpsborg 08, deriblant Tromsø som rykket ned. Deane illustrerte også gapet med at Brann ble slått av Sarpsborg 08 tross at Brann har en spiller som tjener mer enn de elleve Sarpsborg hadde på banen til sammen, nærmere bestemt Erik Huseklepp som tjente over 6 millioner kroner i 2012.
## Referanser




## Eksterne lenker
* 
*
Kullgrop

**Kullgroper** er gravde groper for produksjon av trekull. Gropene kan ha voller og har som regel flat bunn. Formen på gropene varierer. De kan være kvadratiske, rektangulære eller runde. Etter at gropa var gravd ble den stablet med ved. Veden i gropa ble stablet omtrent like høyt over bakken som gropa var dyp, før den ble dekket med torv. Denne mila ble så påtent nede ved vollen og forkullingen ble styrt ved å åpne eller lukke miledekket slik at det sank jevnt sammen. Når brenningen var ferdig ville det ferdigproduserte kullet akkurat fylle gropa. Det øverste laget var aske.

Denne teknikken har vært brukt i lang tid, og gropene dateres som regel til perioden ca. 600-1600 e.Kr. De knyttes til utvinning av jern i yngre jernalder og middelalder. Undersøkelser i Øst-Norge indikerer at hovedperioden er ca. 1000–1350 e.Kr. Kullgroper i nærheten av gårder og innmark kan i en del tilfeller knyttes til produksjon av kull for gårdssmier. Disse gropene har gjerne litt senere dateringer.

## Kilder

*Block-Nakkerud, T. 'Kullgropen i Jernvinna øverst i Setesdal', *Varia 15*. Universitetets Oldsaksamling, Oslo (1987)
*Risbøl et al. 'Kulturminner og kulturmiljø i Gråfjell, Regionfelt Østlandet, Åmot kommune i Hedmark. Arkeologiske registreringer fase 2' NIKU publikasjoner 102. Oslo (2001)
Trygve G. Nordby

**Trygve Gulbrand Nordby** (født 1954) er en norsk sosionom og organisasjonsleder. Han har blant annet vært pressesekretær for Sosialistisk Venstrepartis stortingsgruppe, generalsekretær i Norges Røde Kors og direktør i Utlendingsdirektoratet.

Siden november 2015 har han vært ansatt i Oslo kommune som koordinator for migrasjonskrisen.

Nordby er utdannet ved sosialhøyskolen ved Nordland distriktshøgskole. Han har vært generalsekretær i Flyktningerådet (1990&ndash;1997), rådmann i Oppegård kommune og konsulent for Organisasjonen for sikkerhet og samarbeid i Europas utsendelse til Kroatia for flyktningespørsmål, direktør i Kommuneforlaget, kampanjeleder i KS, pressesekretær for Sosialistisk Venstrepartis stortingsgruppe, informasjonssjef Nordland fylkeskommune, førstekonsulent innen psykisk helsevern i Nordland fylke og har jobbet som frilansjournalist.

I 2001 ble Nordby utnevnt til direktør i Utlendingsdirektoratet, og i november samme år grep han personlig inn for å gi søsteren til Ap-politiker Rubina Rana opphold i Norge. Han trakk seg fra stillingen i 2006. Den 22. mai 2006 leverte Graver-utvalget en granskingsrapport som omhandlet Nordbys tid i UDI. Han fikk da sterk kritikk for å ha innført en praksis når det gjaldt behandling av asylsaker som var i strid med utlendingsloven og politiske vedtak.

Nordby var generalsekretær i Europabevegelsen i Norge 2010–2011. I 2015 ble han ansatt som fagsjef for koordinering av flyktningearbeid i Oslo.

## Referanser


## Eksterne lenker
* Trygve G. Nordby - Store norske leksikon

*
Amerikabrev

**Amerikabrev** er betegnelsen på brev sendt til slekt og venner i opprinnelseslandet fra personer som utvandret til Amerika. Brevene inneholdt opplysninger om personlige og familiære forhold, men også opplysninger om forholdene i Amerika mer generelt. Amerikabrev er primært en betegnelse på de brev som ble sendt i forbindelse med masseutvandringene på 1800-tallet. Ingrid Semmingsen og Ole Rølvåg har skrevet bøker om Amerikabrev. Og Vilhelm Mobergs siste bok i serien om utvandrerne, som kom i 1959, hadde tittelen *Sista brevet till Sverige*.

## Eksterne lenker
* Amerikabrev – nrk Norgesglasset
* Det løfterike landet – Nasjonalbibliotekets prosjekt Amerikabrev
* Fra Agder til Amerika
Prosjektbegrunnelse

En **prosjektbegrunnelse** (engelsk: *business case*) er en analysemetodikk som benyttes som verktøy for å avgjøre om et prosjekt eller en større aktivitet skal iverksettes. Hensikten med en prosjektbegrunnelse er på et høyt nivå, og dermed ved bruk av begrensede ressurser, å avgjøre hvorvidt en virksomhet er tjent med å starte opp den aktuelle aktiviteten eller prosjektet.

Prosjektbegrunnelse benyttes enten selvstendig eller som en del av en prosjektmetodikk, for eksempel PRINCE2. I PRINCE2 kalles prosjektbegrunnelse ved det engelske navnet «business case». Andre mulige oversettelser er **virksomhetsscenario**, **forretningsgrunnlag** eller **konseptgrunnlag**.

## Innhold
Analysen bør legge vekt på følgende elementer:

* Hva aktiviteten er ment å skulle løse
* Hvilke forretningsmessige fordeler aktiviteten vil gi
* Hvilke alternativer som foreligger
* Gevinst ved hvert alternativ
* Kostnad ved hvert alternativ
* Risiko knyttet til hvert alternativ
* Forhold til interne og eksterne bestemmelser

Basert på konklusjonen fra denne analysen kan aktiviteten bli iverksatt eller ikke.

### Foreslått punktliste fra Prosjektveiviseren
Ifølge den norske offentlige Prosjektveiviseren bør en prosjektbegrunnelsen inneholde punktene:
* **Bakgrunn for prosjektet**
* **Prosjektets hensikt**, herunder en beskrivelse av den nåværende situasjonen, ønsket fremtidig situasjon, situasjonen hvis ikke prosjektet gjennomføres, samt den strategiske forankringen i virksomheten
* **Mulige ulemper** som prosjektets gjennomføring eller resultater som vil kunne ha for en eller flere interessenter 
* **Nytte/kost-vurderinger**, hvor alle positive og negative virkninger ses opp mot hverandre
* **Investeringsanalyse** som sammenligner de samlede forventede gevinstene og ulempene opp mot prosjektkostnadene og løpende drifts- og vedlikeholdskostnader
* **Finansiering**. Er det avsatt midler til prosjektet?

## Referanser


## Kilder
* Practical PRINCE2 by Colin Bentley (The Stationery Office), ISBN 0-11-702853-3.
* ProjectPerformance
* Strategic Business Case
Yoshitugu Yamashita

**Yoshitsugu Yamashita** (født 16. februar 1865, død 26. oktober 1935) er en legendarisk judoutøver og en del av Kodokan no Shitenno, eller *Kodokans Voktere*, Jigoro Kanos fremste utøvere. Han var også den første til å motta 10. dan.

## Biografi
Yamashita var bare 19 år da han ble det 19. medlemmet på Kodokan. Han ble tildelt 1. dan etter å ha trent på Kodokan i 3 måneder, etter 2 år hadde han 4. dan, og i 1898 fikk han 6. dan. 

Yamashita, Hidekazu Nagaoka, og Sakujiro Yokoyama satt i 1895 sammen den inndelingen av teknikker vi i dag kjenner som Go Kyo No Waza. 

Yamashita ble regnet for å være den som kunne mest om *kata* blant alle judoutøvere i Japan. Han var Jigoro Kanos faste treningspartner, og i 1935 fikk han 10. dan like etter sin død. Han ble dermed den første som mottok denne beltegraden.

Yamashita dro i 1902 til USA, og er den som introduserte judo for det amerikanske samfunnet. Under hans opphold lærte han dessuten Theodore Roosevelt judo. Etter Roosevelts ønske deltok Yamashita i kamp mot wrestleren George Grant, en mann nær dobbelt Yamashitas størrelse, på *U.S. Naval Academy* i Annapolis. Yamashita vant en overbevisende seier, og ble tildelt en trenerjobb på skolen.

Yamashita har fått æren for *hane-goshi*. Historier skal ha det til at en benskade hindret ham i utførelsen av *uchi-mata*, og at han så sammen med Kano utviklet en ny teknikk fra en gammel jujutsu-teknikk og lagde *hane-goshi*.

## Kilder
* judoinfo.com Profiles of Kodokan 10th Dan Holders
* judoinfo.com Judo Greats – Past and Present
Kodokan no Shitenno

**Kodokan no Shitenno** (japansk), eller *Kodokans Voktere*, besto av fire judoutøvere som var noen av Jigoro Kanos favorittelever helt i starten av utviklingen av judo. Kano har uttalt at han ikke siden har sett bedre utøvere.

## Kodokan no Shitenno
*Tsunejiro Tomita 
*Sakujiro Yokoyama 
*Yoshitugu Yamashita 
*Shiro Saigo 

## Hjalp sporten
*Kodokan no Shitenno* var i stor grad en medvirkende årsak til at kodokan judo etterhvert vant ære og respekt over hele Japan. Ikke bare var de dyktige judoutøvere, men de var også ærlige og respekterte menn – et ideal Jigoro Kano ønsket skulle være en sentral del av judo, eller rettere sagt et resultat av judotreningen.

Nesten daglig mottok Jigoro Kano utfordringer i sin dojo i Kojimachi i Fujimicho-delen av Tokyo. I 1883 hadde Kano sluttet å delta aktivt i kamper mot de som kom til Fujimicho dojo for å teste sine ferdigheter mot den store mesteren. Han overlot denne oppgaven til sine elever, og sine *Shitenno*, som villig vekk feide mattene med utfordrerne.
Johnny Berry

**Johnny Berry** (født 1. juni 1926, død 16. september 1994) var en engelsk fotballspiller. Berry var høyreving på Manchester Uniteds storlag på 1950-tallet, og spilte også fire landskamper for . Han ble alvorlig skadet i München-ulykken, og kom aldri tilbake på fotballbanen.

Berry startet karrieren i Birmingham. Han debuterte for klubben i 1947, og spilte 104 ligakamper før han sommeren 1951 ble kjøpt av Manchester United. I sin debutsesong på Old Trafford ble han ligamester, og han var med på å vinne to nye ligagull i 1955/56 og 1956/57. Berry var stort sett fast på laget de sju sesongene han spilte for United, og fikk totalt med seg 277 førstelagskamper og 44 mål for klubben. Den siste tiden før flyulykken i 1958 hadde han imidlertid mistet plassen på laget til unggutten Ken Morgans, og han måtte se Europacupkampen i Beograd fra benken.

Da Manchester Uniteds fly styrtet i München, pådro Berry seg alvorlige hodeskader. Da han ankom sykehuset var legene sikre på at han ikke ville overleve, så en katolsk prest ga ham den siste olje ved ankomst. Berry lå i koma i over to måneder etter ulykken, og da han våknet husket han ingenting fra ulykken &ndash; og det var først en måneds tid etter dette at han ble fortalt om flyulykken.

Berrys skader var så omfattende at det tidlig ble klart at han aldri ville kunne spille fotball igjen. Han drev senere en sportsbutikk i fødebyen Aldershot sammen med sin bror.

## Referanser


## Eksterne lenker
*
Jackie Blanchflower

**Jackie Blanchflower** (født 7. mars 1933, død 2. september 1998) var en nordirsk fotballspiller. Han spilte for Manchester United på 1950-tallet, først som midtbanespiller, og senere som midtstopper. Han overlevde flyulykken i München i 1958, men skadene han pådro seg i denne ulykken tvang ham til å legge opp som fotballspiller.

Etter å ha gått gradene i Uniteds juniorlag, debuterte Blanchflower for klubbens førstelag i 1951. Fra og med 1953/54-sesongen var han tilnærmet fast på laget, og i hans to første hele sesonger var han en målfarlig midtbanespiller. Midtveis i 1955/56-sesongen ble han omskolert til midtstopper. Han ble ligamester i 1955/56 og 1956/57, og bokførte seg til sammen 117 førstelagskamper og 26 mål for United. Han spilte også 12 landskamper for , hvor også hans eldre bror Danny spilte.

Blanchflower pådro seg bryst- og kneskader i flyulykken. Han prøvde å gjøre comeback på fotballbanen, men smertene ble for store, og i begynnelsen av 1959 innså han nederlaget, og la opp som fotballspiller. Han arbeidet senere som revisor, og døde av kreft i 1998.

## Referanser


## Eksterne lenker
*
Reduplikasjon

I lingvistikk er **reduplikasjon** en morfologisk prosess der et ords rot eller stamme repeteres. Reduplikasjon kan brukes med nær sagt alle ordklasser, og er vanlig i mange språk rundt om i verden. Det er vanligvis noe som forsterker meninga i ordets rot.

Urindoeuropeisk brukte reduplikasjon i bøying av noen verb. I norrønt var det enda noen rester av dette, sammenlign *ek rœ* (jeg ror) med *ek rera* (jeg rodde).

## Eksterne lenker
*
Preteritum

**Preteritum** er en grammatisk tid. Den brukes stort sett til å uttrykke handlinger som ble avsluttet i fortiden. I konservativt bokmål og riksmål danner svake (regelrette) verb preteritum ved hjelp av en av endelsene **-et**, **-te**, **-de** eller **-dde**. I talt norsk og radikalt bokmål brukes mest **-a** i stedet for **-et**. Sterke (uregelrette) verb bruker andre mekanismer, ofte avlyd.

Preteritum brukes også i andre sammenhenger. Ofte sies det på norsk setninger av typen «Så fin du **var** i dag!».

Eksempler på preteritum:

## Referanser
Aorist

**Aorist** (gresk ἀόριστος (*aoristos*), «udefinert/ubegrenset») er i språkvitenskapen, særlig i gresk og gammelindisk grammatikk, hva som defineres som grammatisk tid eller et aspekt i enkelte indoeuropeiske språk. Det er en verbalform som uttrykker en verbalhandling uten hensyn til hvor lenge det varer.

I urindoeuropeisk språk var aorist et rent aspekt, men ser ut til å ha utviklet seg til å være både en tid og et aspekt ettersom denne dobbeltheten finnes både i sanskrit og gammelgresk. På gresk er aorist en fortidsform i indikativ modus, mens den i andre modi er et aspekt som uttrykker at noe har skjedd uten å indikere om handlingen er avsluttet eller ikke.

Aorist uttrykker en forskjell i aspekt, det vil si at en handling beskrives som overskuet og ferdig i motsetningen til imperfektiv hvor det beskriver handlingen i dens begynnelse. Eksempelvis gammelgresk *égrapsa* (ἔγραψα) ~ *égraphon* (ἔγραφον) og gresk *égrapsa* (έγραψα) ~ *égrafa* (έγραφα), henviser til «jeg skrev» og «jeg var i ferd med å skrive».

## Referanser


## Eksterne lenker
* «Lesson 19: Semantic Roles and Voice,  The Aorist Passive», *Greek-Language.com*
Harry Gregg

**Harry Gregg** (født 27. oktober 1932, død 16. februar 2020) var en nordirsk fotballspiller og trener. Han var keeper for Manchester United på slutten av 1950-tallet og første halvdel av 1960-tallet. Han overlevde München-ulykken i 1958, hvor han bare fikk lettere skader, og sies å ha reddet livet til flere andre passasjerer ved å dra dem ut fra det brennende flyvraket.

Gregg ankom Manchester United kun halvannen måned før flyulykken. Gregg, som allerede var nordirsk landslagskeeper, ble kjøpt fra andredivisjonsklubben Doncaster Rovers FC i desember 1957, og han gikk rett inn på laget. I Uniteds første kamp etter flyulykken, var Gregg og Bill Foulkes de to eneste fra klubbens ordinære førstelag som var i stand til å spille. Han var med på å vinne FA-cupen i 1963, men ble aldri ligamester. Da United vant ligaen i 1964/65, mistet Gregg hele sesongen på grunn av skade, og da klubben vant et nytt ligagull i 1966/67 hadde han blitt solgt til Stoke City FC.

Til sammen spilte Gregg 249 kamper for Manchester United. Han spilte også 25 landskamper for , og deltok i fotball-VM i 1958. Etter at spillerkarrieren tok slutt i 1967, var han manager i Shrewsbury Town FC, Swansea City AFC, Crewe Alexandra FC og Carlisle United FC.

Han ble i 2018 forfremmet til offiser (OBE) av Order of the British Empire.

## Referanser


## Eksterne lenker
* 
*
Kenny Morgans

**Kenneth Godfrey Morgans** (1939–2012) var en walisisk fotballspiller. Han var høyreving for Manchester United på slutten av 1950-tallet, og var den yngste av spillerne som var involvert i München-ulykken. Morgans slapp fra flyulykken med bare lettere skader, men ble likevel aldri den samme spilleren han var før ulykken.

Morgans var bare 18 år gammel da han etablerte seg på Uniteds førstelag mot slutten av 1957, og henviste veteranen Johnny Berry til benken. Han ble sett på som et kjempetalent, og en fremtidig walisisk landslagsmann, men klarte aldri å finne tilbake til gammel form etter flyulykken. Han spilte bare sporadisk etter ulykken, og fikk i 1961 gå gratis til andredivisjonsklubben Swansea. 

Heller ikke i Swansea klarte Morgans å etablere seg på laget, og etter tre sesonger med lite spilletid, dro han til fjerdedivisjonslaget Newport County, hvor han viste glimt av gammel storhet i tre sesonger, før han i 1967, bare 28 år gammel, valgte å legge opp som fotballspiller.

## Referanser


## Eksterne lenker
*
Ray Wood

**Raymond Ernest Wood** (født 11. juni 1931, død 7. juli 2002) var en britisk fotballspiller. Wood huskes best som keeper på Manchester United gjennom størstedelen av 1950-tallet, hvor han var med på å vinne to ligamesterskap. Wood overlevde München-ulykken, og fortsatte å spille på høyt nivå i mange sesonger etter ulykken.

Ray Wood startet fotballkarrieren i Darlington FC, etter å tidligere ha vært innom Newcastle United FC som junior. Han ble oppdaget av Manchester Uniteds talentspeidere, og ble kjøpt i desember 1949. Han debuterte for United samme sesong, men det var først i 1953 at han etablerte seg som klubbens førstekeeper. Wood ble ligamester i 1955/56 og 1956/57, og spilte også tre landskamper for  &ndash; men mistet plassen på laget til Harry Gregg kort tid før flyulykken.

Både Wood og Gregg slapp fra München-ulykken med lettere skader, men det var Gregg som var Matt Busbys førstevalg i mål, og Wood spilte bare én kamp for United etter München-ulykken. Han ble solgt til Huddersfield Town FC i desember 1958 etter å ha spilt til sammen 208 førstelagskamper for United.

Etter å ha forlatt Old Trafford, spilte Wood sju sesonger for Huddersfield, hvor han fikk med seg over 250 kamper. Han spilte deretter én sesong i Bradford City FC, og to sesonger i Barnsley FC, før han la hanskene på hylla i 1968.

## Eksterne lenker
*
Albert Scanlon

**Albert Scanlon** (født 10. oktober 1935, død 22. desember 2009) var en engelsk fotballspiller. Han var venstreving, og representerte fire forskjellige klubber på 1950- og 1960-tallet, men huskes nok best fra sin tid i Manchester United. Han overlevde München-ulykken i 1958.

Scanlon var født i Manchester, og gikk gradene i Uniteds juniorlag. Han debuterte for klubbens førstelag i 1954, men fikk ganske lite spilletid de første årene, med David Pegg foran seg i køen. Han spilte ikke nok kamper til å bli ligamester i 1955/56 og 1956/57, men fikk paradoksalt nok mer spilletid etter at Pegg mistet livet i München. Scanlon ble selv ganske hardt skadet i flyulykken, og var borte fra fotballbanen i et halvt år.

De to neste sesongene var Scanlon tilnærmet fast på laget, men selv om statistikken viser at han gjorde sakene sine ganske bra, klarte han aldri helt å overbevise Matt Busby og Uniteds tilhengere om at han var en kommende stjernespiller. I november 1960 ble han solgt til Newcastle, etter å ha spilt 131 kamper og scoret 35 mål for klubben.

Scanlon fikk ganske lite spilletid i Newcastle, og i 1962 ble han solgt til tredjedivisjonsklubben Lincoln, hvor han spilte halvannen sesong, og spilte deretter tre sesonger for Mansfield. Etter å ha forlatt Mansfield i 1966, var han innom en rekke amatørklubber, men spilte aldri profesjonell fotball igjen.

## Referanser


## Eksterne lenker
*
Ytre skjelett

Et **ytre skjelett**, **eksoskjelett** eller **hudskjelett**, er et utvendig skjelett, det omslutter eller ligger utenpå kroppen, som en hud. Slike fins hos noen virvelløse dyr og fantes hos tidlige, nå utdødde virveldyr. Et ytre skjelett består av harde hudplater som omgir kroppen som et ytre lag. Utformingen og antall hudplater varierer. Det ytre skjelettet både støtter opp og beskytter de indre bløte organene, i tillegg til å fungere som feste for musklene. Dette i motsetning til et *[[skjelett|indre skjelett]]*, slik som hos nålevende virveldyr, hvor skjelettet ligger inne i kroppen.

På land er dyr med ytre skjelett små av størrelse, men i havet kan de nå anselige størrelser. Den dominerende dyregruppen med et ytre skjelett er leddyrene. Vekst kan hos dyr med et ytre skjelett bare skje i sammenheng med et hudskifte. Det ytre skjelettet fungerer ikke bare som et skjelett, men også som et hudpanser som beskytter dem mot mekanisk skade.
Keijo Huusko

**Keijo Huusko** (født 5. august 1980) er en finsk fotballspiller som spiller for TP-47. Han har tidligere spilt for VPS, Häcken, TP-47, Fotballklubben Lyn, Strømsgodset og Tromsø. 

## Referanser


## Eksterne lenker
* 
* Spillerprofil på lynfotball.net (2005)
Kulelyn

Et **kulelyn** er et sjeldent, elektrisk fenomen i atmosfæren som opptrer i forbindelse med tordenvær. Vitner beskriver kulelyn som svevende og sfæriske (runde eller ovale) kuler som lyser omtrent som et lysrør. De kan vare fra sekunder til minutter, altså lenger enn vanlige, gnistrende lyn. De fleste kulelynene skal være på størrelse med en fotball, men de minste kan være som en ert, de største ha en diameter på flere meter. Kulelyn er varme og kan ha ulike farger. De oppstår lydløst og beveger seg ofte i en slags bane, ute i terrenget eller innendørs. Kulelyn slukner sakte eller forsvinner brått i et smell, og etterlater gjerne en skarp lukt.

Kulelyn har ingen sikker vitenskapelig forklaring, og man har ikke greid å gjenskape det optiske værfenomenet eksperimentelt. «Kulelyn» kan også være en samlebetegnelse på ulike fenomener som likner på hverandre.

## Forklaringer og forekomst
Det finnes hittil ingen allment godtatt forklaring på kulelyn. Én av flere teorier er at kulelyn består av glødende plasma holdt sammen av et magnetfelt som dannes i den ladede luften i lynkanalen fra et vanlig lyn.

En annen teori går ut på at det skyldes «brennende jord», bittesmå silisiumpartikler fra jorden som kastes opp i luften ved lynnedslag og danner forbindelser med oksygen og karbon. Denne blandingen vil så danne trådballer som kan brenne og sende ut lys. Den stikkende lukten etter kulelyn tyder på ionisering.

Selv om kulelyn skal ha blitt omtalt i alle tider, var eksistensen av fenomenet omstridt helt fram til 1960-tallet. Kulelyn forekommer meget sjelden og spredt, og mange har derfor trodd at observasjonene er oppdiktet eller innbilt. Fotografier av kulelyn har også vært forfalsket. Hadde vitneobservasjonene bare vært oppspinn, ville imidlertid hyppigheten av rapporter blitt påvirket av om kulelyn er «på moten» eller ikke. Dette ser ikke ut til å være tilfelle. Delvis motstridende beskrivelser kan dessuten skyldes at ulike elektriske fenomener feilaktig tolkes som ett og samme naturfenomen.

I Norge observeres kulelyn hyppigst på kysten av Sørlandet. I juni 1897 ble fem personer i Ørsdalen i Bjerkreim kommune drept av et kulelyn som kom rullende ned åssiden og ut på veien.

Flere har påpekt at observasjoner av UFO-er kan skyldes kulelyn. Noen mente at det uforklarlige lysfenomenet som kan sees i Hessdalen, også var et kulelyn, helt til det ble motbevist.
## Se også
*Atmosfærisk elektrisitet
*Meteorologi
* Optiske fenomener i atmosfæren

## Referanser


## Eksterne lenker
* 
* Et mystisk og farlig værfenomen  yr.no
Nordkisa

**Nordkisa** er et tettsted i Ullensaker kommune i Akershus. Tettstedet har  innbyggere per 1. januar , og ligger 10,5 kilometer nordøst for kommunesenteret Jessheim og seks kilometer sørvest for tettstedet Brårud i nabokommunen Nes.

I Nordkisa ligger barneskolen Nordkisa skole, forsamlingshuset Nore, Betel Frikirke og matbutikken Kiwi.

Hauerseter Sportsklubb er det lokale idrettslaget og klubben har Nordkisa Stadion som hjemmebane. I tilknytning til idrettsparken er det også en lysløype.I tillegg en naturstiløype som strekker seg over det lokale Langtjernet. Naturstien sammenføyes videre med de øvrige naturstiene i Ullensaker.

Nordkisa Grendeutvalg er en organisasjon med representanter fra lokale lag og foreninger. Grendeutvalget fordeler midler gjennom grendepotten som har formålet å skape et godt nærmiljø.

## Se også
* Hauerseter SK hjemmeside
* Nordkisa Grendeutvalg
* Nordkisa Portalen

## Referanser
Sessvollmoen

**Sessvollmoen** er et tettsted i Ullensaker kommune i Akershus. Tettstedet har  innbyggere per 1. januar , og ligger 13 kilometer nord for kommunesenteret Jessheim og omtrent 16 kilometer sør for Eidsvoll sentrum.

## Se også
* Sessvollmoen leir

## Referanser
Algarheim

**Algarheim** er et tettsted, nabo til tettstedet Jessheim, i Ullensaker kommune i Akershus fylke. Algarheim var fra 2008 til 2013 og igjen fra 2020  i Statistisk sentralbyrås tettstedstatistikk regnet som en del av Jessheim. Tidligere har det vært både skole, leirsted, poståpneri, og et par større bondegårder tilknyttet Algarheim.

Selve navnet Algarheim kommer opprinnelig fra en stor gård i området. Algarheim hadde egen landhandel og postkontor inntil slutten av 1990-tallet. Stedet har også egen offentlig barnehage og barneskolen Algarheim skole.

Stedet ble utbygget kraftig fra midten av 1970-tallet med nye boligfelt bestående av villaer, samt en ny barneskole.

## Referanser
Liste over byer i Nord-Korea

**Liste over byer i [[Nord-Korea]]** inneholder byer i landet med minst 30&nbsp;000 innbyggere i 2005. Landets største byregion er hovedstadsområdet Pyongyang med 3,7 millioner innbyggere per 1. januar 2005, eller 16 prosent av landets befolkning. Innbyggertallene er for kommunen alene og uten forsteder.

Pyongyang og Rason er under direkte styring av landets nasjonale myndigheter og styres som egne provinser.

## Se også
*Sør-Koreas administrative enheter
*Koreanske byer med særstatus
*Nord-Koreas administrative enheter
*Liste over sørkoreanske byer
*Koreas regioner
Daegu

**Daegu** (*Daegu Gwangyeoksi*) er en storby i Sør-Korea.

Byen er landets fjerde største målt i folketall (etter Seoul, Busan og Incheon) og ligger i innlandet sørøst i landet og nordvest for havnebyen Busan. Den har vel 2,6 millioner innbyggere.

Daegu har lenge vært det sørøstre Koreas administrative, kulturelle og forretningsmessige tyngdepunkt, og var lenge regionhovedstad.

Under Koreakrigen pågikk det harde kamper i nærheten av byen ved Nakdong-elva, og byen som var innenfor forsvarsverkene i sørøst var på sørkoreanske hender gjennom hele krigen. Etter krigen har byen vært igjennom en nærmest eksplosiv vekst med en mangedobling av innbyggertallet.

27. mars 2007 ble Daegu utpekt som arrangørby til VM i friidrett 2011. Mesterskapet varte fra 27. august til 4. september.

## Klima

## Administrativ inndeling

Daegu er inndelt i sju gu (bydeler) og ett gun (fylke). 
* Buk-gu (북구, 北區)
* Dalseo-gu (달서구, 達西區)
* Dong-gu (동구, 東區)
* Jung-gu (중구, 中區)
* Nam-gu (남구, 南區)
* Seo-gu (서구, 西區)
* Suseong-gu (수성구, 壽城區)
* Dalseong-gun (달성군, 達城郡)

## Se også
* Sør-Koreas administrative enheter
* Liste over regioner i Korea

## Referanser


## Eksterne lenker
*
Gwangju

**Gwangju** (*Gwangju Gwangyeoksi*) er en storby i Sør-Korea, og ligger sørvest i landet, innlemmet av provinsen Sør-Jeolla.

Byen er tildelt arrangementet Sommeruniversiaden 2015.

## Klima

## Se også
* Sør-Koreas administrative enheter
* Liste over regioner i Korea

## Referanser


## Eksterne lenker
* 
*  Gwangju Gwangyeoksi: Offisielt nettsted
Daejeon

**Daejeon** (*Daejeon Gwangyeoksi*) er en storby i Sør-Korea.

Byens historie er kort. Det hele startet i 1905 da det ved jernbanen mellom Seoul og Busan ble anlagt en stasjon på et jorde kalt for Hanbat. Siden har området rundt jernbanestasjonen utviklet seg til å bli en av landets største byer. Flyplassen som betjener byen er Cheongju lufthavn.

Byen har også vært aktuell som en mulig alternativ hovedstad i Sør-Korea. Nordvest for byen ligger Sejong by, som skal avlaste Seoul som sørkoreansk administrasjonssenter.

## Klima

## Administrativ inndeling

Daejeon er inndelt i fem gu (bydeler). 
* Daedeok-gu (대덕구, 大德區)
* Dong-gu (동구, 東區)
* Jung-gu (중구, 中區)
* Seo-gu (서구, 西區)
* Yuseong-gu (유성구, 儒城區)

## Se også
* Sør-Koreas administrative enheter
* Liste over regioner i Korea

## Referanser


## Eksterne lenker
* 
*  Daejeon Gwangyeoksi: Offisielt nettsted
M*A*S*H sesong 5

Episodene fra sesong 5 (1976–1977) av **[[M*A*S*H (TV-serie)|TV-serien M*A*S*H]]**

## Sesong 5: [[1976]]&ndash;[[1977]]

## Eksterne lenker
* ''M*A*S*H'' episode liste fra ''TV Tome''
* ''M*A*S*H'' episode guide fra ''TV Tome'': Sesong 5, 
* M*A*S*H trivia fra episodene fra Funtrivia.com